ΜΗΝΙΑΙΑ ΕΚΘΕΣΗ ΕΓΓΕΓΡΑΜΜΕΝΗΣ ΑΝΕΡΓΙΑΣ ΜΑΙΟΥ 2021

ΠΑΡΑΤΗΡΗΤΗΡΙΟ ΑΓΟΡΑΣ ΕΡΓΑΣΙΑΣ

ΤΜΗΜΑ ΕΡΓΑΣΙΑΣ

ΠΕΡΙΕΧΟΜΕΝΑ:

ΚΕΦΑΛΑΙΟ Ι: ΕΞΕΛΙΞΕΙΣ ΣΤΗΝ ΑΓΟΡΑ ΕΡΓΑΣΙΑΣ ΚΑΙ ΑΝΑΛΥΣΗ ΕΓΓΕΓΡΑΜΜΕΝΗΣ ΑΝΕΡΓΙΑΣ – ΜΑΙΟΣ 2021

ΚΕΦΑΛΑΙΟ ΙΙ: ΠΡΟΦΙΛ ΜΑΚΡΟΧΡΟΝΙΑ ΕΓΓΕΓΡΑΜΜΕΝΩΝ ΑΝΕΡΓΩΝ –

ΜΑΙΟΣ 2021

ΣΤΑΤΙΣΤΙΚΟΙ ΠΙΝΑΚΕΣ

Αρ. Φακ. 9.41.2.1

Α/Α05/2021

ΚΕΦΑΛΑΙΟ Ι :

ΕΞΕΛΙΞΕΙΣ ΣΤΗΝ ΑΓΟΡΑ ΕΡΓΑΣΙΑΣ ΚΑΙ ΑΝΑΛΥΣΗ ΕΓΓΕΓΡΑΜΜΕΝΗΣ ΑΝΕΡΓΙΑΣ- ΜΑΙΟΣ 2021

Α. Γενική Κατάσταση της Αγοράς Εργασίας

Σύμφωνα με τα τελευταία στοιχεία της Έρευνας Εργατικού Δυναμικού, κατά το τέταρτο τρίμηνο του 2020 το ποσοστό ανεργίας διαμορφώθηκε στο 8,0% του εργατικού δυναμικού (36.677 άτομα) παρουσιάζοντας αύξηση κατά 1,7 ποσοστιαία μονάδα (ή 8.196 άτομα) σε σχέση με το τέταρτο τρίμηνο του 2019 που ήταν 6,3% (28.481 άτομα). Ο μέσος όρος του ποσοστού ανεργίας για το 2020 διαμορφώθηκε στο 7,6% (34.291 άτομα) του εργατικού δυναμικού, παρουσιάζοντας αύξηση 0,5 ποσοστιαία μονάδα (ή 2.588 άτομα) σε σχέση με το 2019 (7,1% ή 31.703 άτομα).

Σε σχέση με τα προηγούμενα χρόνια ο μέσος όρος ανεργίας κατά το 2018 ήταν 8,4%, το 2017 ήταν 11,1%, το 2016 ήταν 12,9%, το 2015 ήταν 14,9%, το 2014 ήταν 16,1%, και το 2013 ήταν 15,9%.

Το ποσοστό ανεργίας στους νέους 15-24 ετών διαμορφώθηκε στο 19,9% (7.570 άτομα) το τέταρτο τρίμηνο του 2020, παρουσιάζοντας αύξηση κατά 3,9 ποσοστιαίες μονάδες (1,667 άτομα) σε σχέση με το τέταρτο τρίμηνο του 2019 που ήταν 16,0%, (5.903 άτομα). Ο μέσος όρος του ποσοστού ανεργίας των νέων 15-24 χρονών διαμορφώθηκε το 2020 στο 18,2% του εργατικού δυναμικού (6.405 άτομα) παρουσιάζοντας αύξηση 1,6 ποσοστιαίες μονάδες (ή 393 ατόμων) σε σχέση με το 2019 (16,6% ή 6.012 άτομα).

Κατά μέσο όρο το ποσοστό ανεργίας στους νέους 15-24 ετών το 2018 διαμορφώθηκε στο 20,2%, το 2017 στο 24,7%, το 2016 στο 29,1%, το 2015 στο 32,8%, το 2014 στο 36,0% και το 2013 στο 38,9%.

Το επίπεδο απασχόλησης (15+) το τέταρτο τρίμηνο του 2020 μειώθηκε κατά 1.879 άτομα σε σύγκριση με το ίδιο τρίμηνο του 2019, φτάνοντας στα 419.424 άτομα, από 421.303 άτομα που ήταν το 2019. Κατά την ίδια περίοδο δηλ. το τέταρτο τρίμηνο 2020, το ποσοστό απασχόλησης των ατόμων 20-64 χρόνων έφτασε στο 75,0% από 76,0% που ήταν την αντίστοιχη περίοδο του 2019 σημειώνοντας μείωση 1,0 ποσοστιαίων μονάδων. Ο μέσος όρος του ποσοστού απασχόλησης των ατόμων 20-64 χρόνων παρουσίαζε ανοδική τάση μέχρι το 2019, φθάνοντας στο 75,7% από 73,9% που ήταν το 2018, ενώ το 2017 είχε διαμορφωθεί στο 70,8% και το 2016 στο 68,7%.

Με βάση τα τελευταία διαθέσιμα στοιχεία της Ευρωπαϊκής Στατιστικής Υπηρεσίας, Eurostat, τα οποία είναι προκαταρκτικά και αποτελούν εκτίμηση, κατά το μήνα Απρίλιο του 2021 η ανεργία στην Κύπρο ανήλθε στο 9,4% παρουσιάζοντας αύξηση κατά 1,9 ποσοστιαία μονάδα σε σχέση με τον ίδιο μήνα πέρσι (7,5%). Σε σύγκριση με τον προηγούμενο μήνα, Μάρτιο του 2021, το ποσοστό ανεργίας αυξήθηκε κατά 1,4 ποσοστιαία μονάδα. Η ανεργία των νέων 15-24 ετών έφτασε στο 18,8% τον Μάρτιο του 2021 παρουσιάζοντας μείωση κατά 1,1 ποσοστιαία μονάδα σε σχέση με τον Απρίλιο του 2020 (19,9%).

Το επίπεδο ανεργίας στην Ευρωζώνη (ΕΑ 19) έφτασε στο 8,0% τον Απρίλιο του 2021 από 7,3% που ήταν τον ίδιο μήνα του 2020. Ο μέσος όρος ανεργίας στην Ευρώπη έφτασε στο 7,3% τον Απρίλιο του 2021 από 6,7% που ήταν τον ίδιο μήνα πέρσι.

Με βάση τα στοιχεία που τηρούνται στα Επαρχιακά Γραφεία Εργασίας, ο αριθμός των εγγεγραμμένων ανέργων στο τέλος Μαΐου 2021, έφτασε τα 31.287 άτομα. Με βάση τα στοιχεία *διορθωμένα για εποχικές διακυμάνσεις* που δείχνουν την τάση της ανεργίας, ο αριθμός των εγγεγραμμένων ανέργων τον Μάιο του 2021 μειώθηκε στα 33.816 άτομα σε σύγκριση με 34.074 τον προηγούμενο μήνα.  Σε σύγκριση με τον Μάιο του 2020 σημειώθηκε αύξηση 1.683 ατόμων ή 5,7%.

Β. Ανάλυση στοιχείων Εγγεγραμμένης Ανεργίας

Επισημαίνεται ότι από τις 12 Μαρτίου 2020, η Δημόσια Υπηρεσία Απασχόλησης εφαρμόζει τα έκτακτα μέτρα που ανακοινώθηκαν από το ΥΕΠΚΑ για σκοπούς διενέργειας αυτόματων ανανεώσεων των εγγεγραμμένων ανέργων και χωρίς φυσική παρουσία των νέων εγγραφών ανέργων, με στόχο την αποφυγή της εξάπλωσης του κορωνοϊού. Λόγω αυτών των μέτρων, η σύγκριση των στοιχείων εγγεγραμμένης ανεργίας από τον Μάρτιο 2020 και μετά, με τα στοιχεία προηγούμενων μηνών δεν θεωρείται ασφαλής.

1. *Σύγκριση μεταξύ Μαΐου 2020 και 2021 (ετήσια σύγκριση):*

* Αύξηση του αριθμού των εγγεγραμμένων ανέργων σε 31.287 άτομα από 29.604 που ήταν τον αντίστοιχο μήνα του 2020 (αύξηση κατά 5,7% ή 1.683 άτομα).
* Κατά φύλο, ο αριθμός των ανέργων αντρών ανήλθε στα 13.701 άτομα, ενώ ο αριθμός των ανέργων γυναικών ανήλθε στα 17.586 άτομα. Σε σχέση με τον ίδιο μήνα πέρσι, ο αριθμός των ανέργων αντρών αυξήθηκε κατά 459 άτομα ή 3% ενώ των γυναικών αυξήθηκε κατά 1.224 άτομα ή 7%. Στο διάγραμμα που ακολουθεί παρουσιάζεται η διακύμανση του αριθμού των εγγεγραμμένων ανέργων (σύνολο και κατά φύλο) τους τελευταίους 12 μήνες.
* Η μεγαλύτερη αριθμητική αύξησηπαρου­σιάστηκε στην επαρχία Λεμεσού (κατά 1.551 άτομα), Λευκωσίας (κατά 1.546 άτομα), Πάφου (κατά 523 άτομα) και Λάρνακας (κατά 494 άτομα), ενώ μείωση παρουσιάστηκε στην επαρχία Αμμοχώστου (κατά 2.431 άτομα). Σημειώνεται ότι η επαρχία Λευκωσίας συγκεντρώνει το μεγαλύτερο αριθμό ανέργων από όλες τις επαρχίες (9.122 άτομα ή 29%), ακολουθεί η επαρχία Λεμεσού (7.953 ή 25%), Λάρνακας (5.593 ή 18%), Πάφου (4.704 ή 15%) και Αμμοχώστου (3,915 άτομα ή 13%). Στο διάγραμμα που ακολουθεί παρουσιάζεται η διακύμανση του αριθμού των ανέργων κατά επαρχία τους τελευταίους 12 μήνες.
* Οι μεγαλύτερες αριθμητικές αυξήσεις κατά τομέα οικονομικής δραστηριό­τητας σε σύγκριση με τον ίδιο μήνα του 2020 παρουσιάστηκαν στον τομέα των νεοεισερχομένων (κατά 997 άτομα), στο τομέα των Άλλων Υπηρεσιών (κατά 923 άτομα), στον τομέα του Εμπορίου (κατά 840 άτομα) και στον τομέα των κατασκευών (κατά 762 άτομα), ενώ ο τομέας των Ξενοδοχείων παρουσίασε μείωση κατά 2.826 άτομα. Η μεγαλύτερη συγκέντρωση ανέργων έχει καταγραφεί στον τομέα των Ξενοδοχείων (6.467 άτομα ή 21% του συνόλου), στον τομέα του Εμπορίου (6.002 άτομα ή 19%) και των Άλλων Υπηρεσιών (5.591 άτομα ή 18% του συνόλου). Στο διάγραμμα που ακολουθεί παρουσιάζεται η διακύμανση του αριθμού των ανέργων σε επιλεγμένους τομείς οικονομικής δραστηριότητας τους τελευταίους 12 μήνες.
* Οι μεγαλύτερες αριθμητικές αυξήσεις κατά επαγγελματική κατηγορία σε σύγκριση με τον ίδιο μήνα του 2020 παρουσιάστηκαν ανάμεσα στην κατηγορία των νεοεισερχομένων (κατά 997 άτομα), των προσοντούχων/ ειδικών (κατά 636 άτομα) και των γραφείς/ δακτυλογράφους (κατά 614 άτομα). Μειώσεις παρατηρήθηκαν ανάμεσα στους απασχολούμενους στις υπηρεσίες και πωλητές (κατά 861 άτομα), στους ανειδίκευτους εργάτες (κατά 332 άτομα) και στους χειριστές βιομηχανικών εγκαταστάσεων , μηχανημάτων, εξοπλισμού και συναρμολογητές (κατά 154 άτομα). Η μεγαλύτερη συγκέντρωση ανέργων έχει καταγραφεί στην επαγγελματική κατηγορία των απασχολούμενων στις υπηρεσίες και πωλητών (8.520 άτομα ή 27% του συνόλου), των ανειδίκευτων εργατών (6.205 άτομα ή 20% του συνόλου) και των γραφέων /δακτυλογράφων (5.181 άτομα ή 17% του συνόλου). Στο διάγραμμα που ακολουθεί παρουσιάζεται η διακύμανση του αριθμού των ανέργων κατά επαγγελματική κατηγορία τους τελευταίους 12 μήνες.
* Οι μεγαλύτερες αυξήσεις παρουσιάστηκαν στις ηλικιακές ομάδες 60-64 ετών (κατά 740 άτομα), στις ηλικίες 30-39 χρονών (κατά 451 άτομα) και 65 ετών και άνω (κατά 226 άτομα). Η μεγαλύτερη συγκέντρωση ανέργων καταγράφηκε στην ηλικιακή ομάδα 30-39 ετών (8.421 άτομα ή 27%), στην ηλικιακή ομάδα 50-59 ετών (6.469 άτομα ή 21%) και στην ηλικιακή ομάδα 40-49 ετών (6.374 άτομα ή 20%). Στο διάγραμμα που ακολουθεί παρουσιάζεται η διακύμανση του αριθμού των ανέργων κατά ηλικιακή ομάδα τους τελευταίους 12 μήνες.
* O αριθμός των ανέργων που ήταν εγγεγραμμένοι στα γραφεία της ΔΥΑ για περισσότερο από 12 μήνες δηλ. ήταν μακροχρόνια άνεργοι, έφτασε τα 14.276 άτομα (αύξηση κατά 10.316 άτομα σε σχέση με τον ίδιο μήνα πέρσι) και αντιπροσωπεύει το 46% του συνόλου των εγγεγραμμένων ανέργων. Ο αριθμός των εγγεγραμμένων ανέργων που είχαν διάρκεια ανεργίας πάνω από 6 μήνες έφτασε στα 22.230 άτομα (αύξηση κατά 6.137 άτομα σε σχέση με τον ίδιο μήνα πέρσι) και αντιπροσωπεύει το 71% του συνόλου των εγγεγραμμένων ανέργων. Μείωση κατά 2.036 άτομα παρουσιάστηκε στους ανέργους με διάρκεια ανεργίας από 3 μήνες μέχρι 6 μήνες οι οποίοι έφτασαν τα 4.466 άτομα και αντιπροσωπεύουν το 14% του συνόλου των εγγεγραμμένων ανέργων, ενώ ο αριθμός των ατόμων με διάρκεια ανεργίας κάτω από 3 μήνες (4.591 άτομα ή 15% του συνόλου) μειώθηκε κατά 2.418 άτομα. Στο διάγραμμα που ακολουθεί παρουσιάζεται η διακύμανση του αριθμού των ανέργων κατά διάρκεια εγγραφής τους τελευταίους 12 μήνες.
* Οι Ελληνοκύπριοι αποτελούν την πλειοψηφία του συνόλου των ανέργων με 20.586 άτομα (66%), ενώ ο αντίστοιχος αριθμός τον ίδιο μήνα πέρσι ήταν 18.581 άτομα (63%). Από το σύνολο των ανέργων οι 6.384 (20%) ήταν Ευρωπαίοι πολίτες. Ο αντίστοιχος αριθμός τον ίδιο μήνα πέρσι ήταν 7.574 άτομα (26% του συνόλου των ανέργων). Σημειώνεται ότι η μεγαλύτερη αριθμητική αύξηση σε σύγκριση με τον ίδιο μήνα πέρσι σημειώθηκε ανάμεσα στους Ελληνοκύπριους (αύξηση κατά 2.005 άτομα), ενώ ο αριθμός των ανέργων Ευρωπαίων Πολιτών μειώθηκε κατά 1.190 άτομα. Σχετικό το πιο κάτω διάγραμμα.
* Από τους εγγεγραμμένους άνεργους, 13.995 άτομα (45%) είναι απόφοιτοι δευτεροβάθμιας γενικής ή τεχνικής εκπαίδευσης, 9.880 άτομα (32%) είναι απόφοιτοι τριτοβάθμιας εκπαίδευσης, 7.411 άτομα (24%) είναι απόφοιτοι πρωτοβάθμιας εκπαίδευσης και τέλος 225 άτομα (1%) είναι άτομα χωρίς μόρφωση. Σημειώνεται ότι ο αριθμός των αποφοίτων δευτεροβάθμιας γενικής ή τεχνικής εκπαίδευσης μειώθηκε κατά 119 άτομα (ή 1%) σε σύγκριση με τον ίδιο μήνα πέρσι, και της πρωτοβάθμιας εκπαίδευσης κατά 180 άτομα (ή 2%) ενώ ο αριθμός των αποφοίτων τριτοβάθμιας εκπαίδευσης αυξήθηκε κατά 1.981 άτομα (ή 25%). Στο διάγραμμα που ακολουθεί παρουσιάζεται η διακύμανση του αριθμού των ανέργων κατά μορφωτικό επίπεδο τους τελευταίους 12 μήνες.

2. ΣΥΓΚΡΙΣΗ ΜΕΤΑΞΥ ΑΠΡΙΛΙΟΥ ΚΑΙ ΜΑΙΟΥ 2021 (μηνιαία σύγκριση):

* Τον Μάιο ο αριθμός των εγγεγραμμένων ανέργων μειώθηκε κατά 899 άτομα ή -2,9% σε σύγκριση με τον προηγού­μενο μήνα.
* Κατά φύλο οι άντρες μειώθηκαν κατά 423 άτομα και οι γυναίκες κατά 476 άτομα.
* Κατά ηλικία, οι μεγαλύτερες μειώσεις παρουσιάστηκαν στις ηλικιακές ομάδες 30-39 χρονών κατά 268 άτομα και στην ηλιακή ομάδα 40-49 χρονών κατά 227 άτομα.
* Κατά εθνικότητα, η μεγαλύτερη μείωση παρατηρήθηκε ανάμεσα στους Ελληνοκύπριους κατά 434 άτομα.
* Κατά διάρκεια ανεργίας, η μεγαλύτερη μείωση παρουσιάστηκε στον αριθμό των ανέργων με διάρκεια ανεργίας από 3 μέχρι 6 μήνες (κατά 1.399 άτομα), ενώ αύξηση παρουσιάστηκε στον αριθμό των ανέργων με διάρκεια ανεργίας από 6 μέχρι 12 μήνες (κατά 885 άτομα).
* Κατά τομέα οικονομικής δραστηριότητας, η μεγαλύτερη μείωση παρατηρήθηκε στον τομέα των ξενοδοχείων κατά 633 άτομα.
* Κατά επαρχία, η μεγαλύτερη μείωση καταγράφηκε στην επαρχία Αμμοχώστου (κατά 570 άτομα).

3. ΝΕΕΣ ΕΓΓΡΑΦΕΣ[[1]](#footnote-1) ΑΝΕΡΓΩΝ ΚΑΤΑ ΕΠΑΡΧΙΑ ΚΑΙ ΜΗΝΑ

Στον πιο κάτω πίνακα παρατίθενται ο αριθμός των νέων εγγραφών ανέργων κατά επαρχία και μήνα:

|  |  |  |  |  |  |
| --- | --- | --- | --- | --- | --- |
|  | Ιανουάριος  2021 | Φεβρουάριος 2021 | Μάρτιος  2021 | Απρίλιος  2021 | Μάιος  2021 |
| Λευκωσία | 1011 | 796 | 840 | 806 | 600 |
| Λάρνακα | 544 | 383 | 434 | 364 | 240 |
| Αμμόχωστος | 262 | 242 | 184 | 168 | 84 |
| Λεμεσός | 835 | 670 | 649 | 664 | 514 |
| Πάφος | 404 | 363 | 294 | 318 | 191 |
| ΣΥΝΟΛΟ | 3.056 | 2.454 | 2.401 | 2.320 | 1.629 |

Γ. Συνοπτική παρουσίαση των Εξελίξεων στην Αγορά Εργασίας κατά επαρχία τον Μάιο του 2021 σε σύγκριση με τον ίδιο μήνα πέρσι

|  |  |  |  |  |  |  |
| --- | --- | --- | --- | --- | --- | --- |
|  | Παγκύπρια | Επαρχία Λευκωσίας | Επαρχία Λεμεσού | Επαρχία Λάρνακας | Επαρχία Αμμοχώστου | Επαρχία Πάφου |
| Εργατικό Δυναμικό  (2020) | 451.645 | 180.487 | 129.040 | 74.569 | 24.481 | 43.068 |
| Σύνολο Ανέργων  Μεταβολή  (Πίνακας 3) | 31287  1683 ή  6% | 9122  1546 ή  20% | 7953  1551 ή  24% | 5593  494 ή  10% | 3915  -2431  -38% | 4704  523 ή  13% |
| Άνεργοι Ελληνοκύπριοι  Μεταβολή  (Πίνακας 9) | 20586  2005  11% | 7006  1245  22% | 5543  1135  26% | 3953  404  11% | 1849  -1045  -36% | 2235  266  14% |
| Άνεργοι Ευρωπαίοι  Μεταβολή  (Πίνακας 9) | 6384  -1190 ή  -16% | 1101  93 ή  9% | 1425  223 ή  19% | 1075  31  3% | 1620  -1339 ή  -45% | 1163  -198 ή  -15% |
| Άνεργοι Αλλοδαποί  Μεταβολή  (Πίνακας 9) | 1964  257 ή  15% | 429  27 ή  7% | 465  49 ή  12% | 355  11 ή  3% | 339  -3 ή  -1% | 376  173  85% |
| Νέες Κοινοποιηθείσες κενές θέσεις  (Πίνακας 14) | 2234 | 651 | 756 | 255 | 322 | 250 |
| Ενεργές κενές θέσεις  (Πίνακας 15) | 8651 | 2868 | 2435 | 1595 | 926 | 827 |

ΣΗΜΕΙΩΣΗ: Για πρόσθετη πληροφόρηση υπάρχουν οι συνημμένοι πίνακες στο τέλος της Έκθεσης.

ΚΕΦΑΛΑΙΟ ΙΙ: ΠΡΟΦΙΛ ΜΑΚΡΟΧΡΟΝΙΑ ΕΓΓΕΓΡΑΜΜΕΝΩΝ ΑΝΕΡΓΩΝ 12+, ΜΑΙΟΣ 2021

Γενικές Εξελίξεις

Ο αριθμός των ανέργων που ήταν εγγεγραμμένοι στα γραφεία της ΔΥΑ για περισσότερο από 12 μήνες, δηλαδή οι μακροχρόνια άνεργοι, τον Μάιο του 2021, έφτασε στα 14.276 άτομα σημειώνοντας αύξηση κατά 10.316 άτομα ή 261% σε σχέση με τον ίδιο μήνα πέρσι. Ο αριθμός αυτός αντιπροσωπεύει το 46% του συνόλου των εγγεγραμμένων ανέργων. Σε σύγκριση με τον προηγούμενο μήνα ο αριθμός αυτός παρουσίασε αύξηση κατά 203 άτομα ή 1,4% [βλέπε πίνακα 26].

Ο αριθμός των ανέργων που ήταν εγγεγραμμένοι στα γραφεία της ΔΥΑ για περισσότερο από 6 μήνες, έφτασε τα 22.230 άτομα τον Μάιο του 2021 σημειώνοντας αύξηση κατά 6.137 άτομα ή 38% σε σχέση με τον ίδιο μήνα πέρσι. Ο αριθμός αυτός αντιπροσωπεύει το 71% του συνόλου των εγγεγραμμένων ανέργων. Σε σύγκριση με τον προηγούμενο μήνα ο αριθμός αυτός παρουσίασε αύξηση κατά 1.088 άτομα ή 4,9% [βλέπε πίνακα 26].

Ανάλυση Στοιχείων Μακροχρόνια Ανέργων 12+

Η πλειοψηφία των μακροχρόνια ανέργων (με διάρκεια άνω των 12 μηνών) συγκεντρώνεται στην επαρχία Λευκωσίας (3.863 άτομα ή 27%), ακολουθούν οι επαρχίες Λεμεσού (3.247 άτομα ή 23%), Λάρνακας (2.522 άτομα ή 18%), Πάφου (2.131 άτομα ή 15%) και Αμμοχώστου (2.513 άτομα ή 18%) [Πίνακας 27].

Οι επαγγελματικές κατηγορίες που παρουσιάζουν τη μεγαλύτερη συγκέντρωση των μακροχρόνια ανέργων είναι οι απασχολούμενοι στην παροχή υπηρεσιών και πωλητές (3.919 άτομα), οι ανειδίκευτοι εργάτες, χειρωνάκτες και μικροεπαγγελματίες (3.192 άτομα), οι υπάλληλοι γραφείου (2.452 άτομα) και οι νεοεισερχόμενοι (1.090 άτομα) [βλέπε πίνακα 28].

Όσον αφορά την οικονομική δραστηριότητα, το μεγαλύτερο μερίδιο των μακροχρόνια ανέργων συγκεντρώνεται στον τομέα των υπηρεσιών παροχής καταλύματος και εστίασης (3.682 άτομα ή 26%). Ακολουθούν οι τομείς των υπηρεσιών (3.242 άτομα ή 23%), του εμπορίου (2.676 άτομα ή 19%) και των νεοεισερχομένων (1.090 ή 8%) [βλέπε πίνακα 29].

Η πλειοψηφία των μακροχρόνια ανέργων είναι Ελληνοκύπριοι (με 9.268 άτομα ή 65%) και ακολουθούν με πολύ μικρότερους αριθμούς οι Ευρωπαίοι πολίτες (με 2.912 ή 20%), οι αλλοδαποί (με 1.119 άτομα ή 8%), οι Πόντιοι με ελληνικό διαβατήριο (με 390 άτομα ή 3%) και τα άτομα με καθεστώς συμπληρωματικής προστασίας (με 376 άτομα ή 3%). [βλέπε πίνακα 30].

Όσον αφορά τους Ευρωπαίους πολίτες (2.912 άτομα), οι περισσότεροι είναι Βούλγαροι (1.145 άτομα), Έλληνες (614 άτομα) ή Ρουμάνοι (574 άτομα) [βλέπε πίνακα 31].

ΣΗΜΕΙΩΣΗ: Για πρόσθετη πληροφόρηση υπάρχουν οι συνημμένοι πίνακες στο τέλος της Έκθεσης.

Παρατηρητήριο Αγοράς Εργασίας

Τμήμα Εργασίας

Ιούνιος 2021

ΜΡη, C:\Users\Administrator\M RIGOU\Ανεργία - Μηνιαίες Εκθέσεις\2021 registered unemployed-monthly figures\May 2021\ΚΕΦΑΛΑΙΟ Ι ΙΙ -May 2021.docx

1. Στον αριθμό των νέων εγγραφών περιλαμβάνονται και οι επανεγγραφές ανέργων των οποίων για διάφορους λόγους η προηγούμενη αίτηση τερματίστηκε (π.χ μη έγκαιρη ανανέωση της εγγραφής τους). [↑](#footnote-ref-1)